  Виталий Пронин Туннэ, Ижысь "Металлург" культурая юртын, быръёнъёсты чакласа пукисьёс (наблюдательёс) понна дышетскон радъямын вал. Форуме пыриськизы Россиысь Общественной палатаысь ужась группаен кивалтӥсь Максим Григорьев, Кун Думаысь депутат Алексей Загребин, шаерысьтымы Общественной палатаен кивалтӥсь Павел Вершинин. Быръёнъёс шонер, чылкыт но катэз тӥятэк мед ортчозы шуыса, туэ соосты чаклалоз огшоры калык. Быръёнъёсты чакласьёс ужалозы шаерысьтымы Общественной палаталэн нимыныз.  Кызьы ивортӥз Общественной палаталэн кивалтӥсез Павел Вершинин, шаерамы 1204 быръён инты ужалоз, котькудаз быдэн одӥг ке но чаклась адями луыны кулэ. Туннэ Иже талэсь но тросгес калык вуиз кадь. Кызьы астэ возьыны быръён участокын, кыӵе правоссы вань чакласьёслэн, ваньмызлы талы соос быдэс нунал ӵоже дышетскозы. - Турецуое черкогуртэ быръёнъёсы 2 гуртысь лыктозы Бадӟым Унтемысь но Чурберъякысь - таяз фермеръёслэн семьязы улэ. Оглом 300 пала бырйисьёсмы луэ, - вера  Балезино ёросысь Турецкое черкогуртысь Татьяна Волкова. - Таяз радэ ми доры чакласьёс трос луозы шуо. Та уже шумпотыса мынӥсько, одӥг пол чакласен ужаме вал ини. Та быръёнъёс бадӟымесь ук, мон школаын но ужасько бере, нылпиос но, гуртмы сярысь но сюлмаськоно. Сергей Захаров  